**APSTIPRINĀTA**

Rāmuļu pamatskolas direktora p.i.

04.09.2020.rīkojums Nr.1-11/28.

Ar grozījumiem 15.12.2020. rīkojums Nr.3-6/17.

Ar grozījumiem 30.08.2021., rīkojums 3-6/2021/4.

**Mācību sasniegumu vērtēšanas kārtība 1.,2.,4.,5.,7.,8. klasēs**

Izstrādāta, pamatojoties uz Vispārējās izglītības likuma 10.panta trešās daļas 2.punktu

Ministru kabineta 27.11.2018. noteikumu Nr.747 „Noteikumi par valsts pamatizglītības standartu un pamatizglītības programmu paraugiem″ 15.punktu,11.pielikuma 19.punktu, 12.pielikuma 21.punktu

**I Vispārīgie jautājumi**

1. Rāmuļu pamatskolas izglītojamo mācību sasniegumu vērtēšanas kārtība (turpmāk – vērtēšanas kartība) nosaka mācību sasniegumu vērtēšanas kārtību un procedūru Rāmuļu pamatskolā (turpmāk – Skola), nodrošinot vērtēšanas kvalitāti atbilstoši Valsts vispārējās pamatizglītības standartu prasībām.

1.1.Mācību sasniegumu vērtēšana ir integrēta mācību procesa sastāvdaļa izglītojamā zināšanu, prasmju, attieksmju, kā arī mācību sasniegumu attīstības dinamikas noteikšanai un izglītības procesa pilnveidošanai.

1.2. Mācību sasniegumu vērtēšanas formas, metodiskos paņēmienus, pārbaudījumu apjomu, skaitu, vērtēšanas kritērijus nosaka mācību sasniegumu vērtēšanas veicējs, ievērojot attiecīgā mācību priekšmeta saturu un īstenoto izglītības programmu.

1.3. Visiem darbiem (mutiskajiem, rakstiskajiem, eksperimentiem, projekta darbiem), kas tiek novērtēti ballēs, tiek izstrādāta vērtēšanas skala.

1.4. Vērtēšanas kārtība ir vienāda visām Rāmuļu pamatskolā īstenotajām izglītības programmām, tās prasības jāievēro visiem skolas pedagogiem un visos mācību priekšmetos.

1.5. Ar vērtēšanas kārtību tiek iepazīstināti visi Rāmuļu pamatskolas pedagogi, izglītojamie un viņu vecāki.

1.6. Vērtēšanas kārtība atrodas visiem pieejamā vietā. Vērtēšanas kārtība tiek publicēta Rāmuļu pamatskolas mājas lapā.

1.7. Vērtēšanas kārtība izstrādāta saskaņā ar LR likumiem un normatīvajiem dokumentiem. Ja LR likumos vai normatīvajos dokumentos tiek izdarītas izmaiņas, šīs izmaiņas tiek izdarītas Rāmuļu pamatskolas izglītojamo mācību sasniegumu vērtēšanas kārtībā.

**II Vērtēšanas mērķis, uzdevumi, pamatprincipi, veidi**

**2. Mērķis un uzdevumi**

Skolēnu mācību sasniegumu vērtēšanas mērķis ir objektīvs un profesionāls skolēna sasniegumu raksturojums, kas sekmē katra skolēna sabiedriskai un individuālai dzīvei nepieciešamo zināšanu un prasmju apguvi un izpratni par mācīšanās panākumiem.

2.1. Skolēnu mācību sasniegumu vērtēšanas uzdevumi ir šādi:

2.1.1.konstatēt katra skolēna mācību sasniegumus;

2.1.2. motivēt skolēnus pilnveidot savus mācību sasniegumus;

2.1.3. sekmēt skolēnu līdzatbildību par mācību rezultātiem, mācot skolēniem veikt pašnovērtējumu;

2.1.4. veicināt pedagogu, skolēnu un vecāku sadarbību.

**3**. **Skolēnu mācību sasniegumu vērtēšanas pamatprincipi**

3.1. sistēmiskuma princips – mācību snieguma vērtēšanas pamatā ir sistēma, kuru raksturo regulāru un pamatotu, noteiktā secībā veidotu darbību kopums;

3.2. atklātības un skaidrības princips – pirms mācību snieguma demonstrēšanas skolēnam ir zināmi un saprotami plānotie sasniedzamie rezultāti un viņa mācību snieguma vērtēšanas kritēriji;

3.3. metodiskās daudzveidības princips – mācību snieguma vērtēšanai izmanto dažādus vērtēšanas metodiskos paņēmienus rakstiskus, praktiskus, mutiskus un kombinētas pārbaudes, individuālus un grupas sasniegumu vērtēšanu un dažādus pārbaudes darbus;

3.4. iekļaujošais princips – mācību snieguma vērtēšana tiek pielāgota ikviena skolēna dažādajām mācīšanās vajadzībām, piemēram, laika dalījums un ilgums, vide, skolēna snieguma demonstrēšanas veids, piekļuve vērtēšanas darbam;

3.5. izaugsmes princips – mācību snieguma vērtēšanā, īpaši mācīšanās posma noslēgumā, tiek ņemta vērā skolēna individuālā mācību snieguma attīstības dinamika.

3.6. vērtējuma obligātuma princips – izglītojamajam nepieciešams iegūt vērtējumu visos izglītības programmās mācību priekšmetos un valsts pārbaudes darbos, izņemot tos mācību priekšmetus un valsts pārbaudījumus, no kuriem izglītojamais ir atbrīvots.

4. **Mācību snieguma vērtēšanas veidi**

|  |  |  |
| --- | --- | --- |
| **Vērtēšana** | **Būtība** | **Īsteno** |
| **formatīvā vērtēšana** | nepārtraukta ikdienas mācību procesa sastāvdaļa un nodrošina skolēnam un pedagogam atgriezenisko saiti par skolēna tā brīža sniegumu pret plānotiem sasniedzamajiem rezultātiem. | **&** pedagogs, lai noteiktu skolēna mācīšanās vajadzības un sniegtu papildu atbalstu skolēnam, plānotu un uzlabotu mācīšanu  **&** skolēns, lai uzlabotu mācīšanos, patstāvīgi vērtētu savu un cita sniegumu; |
| **diagnosticējošā vērtēšana** | izvērtētē skolēna mācīšanās stiprās un vājās puses un noskaidrotu nepieciešamo atbalstu. | **&** pedagogs, lai noteiktu skolēna mācīšanās vajadzības un plānotu turpmāko mācīšanās procesu;  **&** Valsts izglītības satura centrs (turpmāk – centrs), lai pilnveidotu pamatizglītības mācību saturu, veicinātu mācību līdzekļu kvalitāti un pedagogu profesionālo kompetenci; |
| **summatīvā vērtēšana** | organizē mācīšanās posma noslēgumā (piemēram, temata, mācību gada, izglītības pakāpes noslēgumā), lai novērtētu un dokumentētu skolēna mācīšanās rezultātu. | **&** pedagogs, lai novērtētu un dokumentētu, kā skolēns ir apguvis plānoto sasniedzamo rezultātu mācīšanās posma noslēgumā;  **&** centrs, lai novērtētu un dokumentētu, kā skolēns apguvis skolēnam noteiktos sasniedzamos rezultātus izglītības pakāpes noslēgumā. |

Skolēna mācību sniegums mācību gada noslēgumā summatīvā vērtēšanā tiek izteikts:

1. 1.un 2. klasē – apguves līmeņos;

2. 4., 5.,7.un 8. klasē – 10 ballu skalā.

**5. Skolēna mācību snieguma vērtēšana apguves līmeņos**

Skolēna sniegums atbilstoši plānotajam sasniedzamajam rezultātam tiek vērtēts saskaņā ar šādiem kritērijiem:

5.1. demonstrēto zināšanu, izpratnes, pamatprasmju mācību jomā, caurviju prasmju un attieksmju apjoms un kvalitāte;

5.2. atbalsta nepieciešamība;

5.3. spēja lietot apgūto tipveida vai nepazīstamā situācijā.

|  |  |
| --- | --- |
|  |  |
| **sācis apgūt**  S | skolēna sniegums (demonstrētās zināšanas, izpratne, pamatprasmes mācību jomā, caurviju prasmes un attieksmes) liecina, ka ir uzsākta plānotā sasniedzamā rezultāta apguve;  skolēns demonstrē sniegumu ar pedagoga atbalstu zināmā tipveida situācijā;  skolēnam nepieciešams atbalsts un regulāri pedagoga apstiprinājumi uzdevuma izpildei;  skolēnam jāturpina sistemātiski mācīties, lai sekmīgi apgūtu tālāko mācību saturu. |
| **turpina apgūt**  T | skolēna sniegums (demonstrētās zināšanas, izpratne, pamatprasmes mācību jomā, caurviju prasmes un attieksmes) liecina, ka plānotais sasniedzamais rezultāts sasniegts daļēji un tas nav noturīgs;  skolēns demonstrē sniegumu pārsvarā patstāvīgi tipveida situācijā, atsevišķā gadījumā arī mazāk zināmā situācijā, ja nepieciešams, izmanto atbalsta materiālus. Dažkārt nepieciešams pamudinājums, lai sekotu uzdevuma izpildei;  skolēnam jāturpina nostiprināt noteiktas atsevišķas zināšanas, izpratni, pamatprasmes mācību jomā, caurviju prasmes un attieksmes. |
| **apguvis**    A | skolēna sniegums (demonstrētās zināšanas, izpratne, pamatprasmes mācību jomā, caurviju prasmes un attieksmes) liecina, ka plānotais sasniedzamais rezultāts sasniegts pilnībā un tas ir noturīgs;  skolēns demonstrē sniegumu gan zināmā tipveida situācijā, gan nepazīstamā situācijā. Uzdevumu izpilda patstāvīgi;  skolēns ir sagatavots mācību satura turpmākai apguvei nākamajā klasē. |
| **apguvis padziļināti**  P | skolēna sniegums (demonstrētās zināšanas, izpratne, pamatprasmes mācību jomā, caurviju prasmes un attieksmes) liecina, ka plānotais sasniedzamais rezultāts sasniegts padziļināti un tas ir noturīgs. Spēj pamatot atbilstošās stratēģijas izvēli;  skolēns demonstrē sniegumu zināmā tipveida situācijā, nepazīstamā un starpdisciplinārā situācijā;  skolēns ir sagatavots mācību satura turpmākai apguvei nākamajā klasē. Šis līmenis nenozīmē, ka skolēns ir pārsniedzis šajā klasē noteikto sasniedzamo rezultātu. |

**6. Skolēna mācību sasniegumu vērtēšana 10 ballu skalā**

6.1. Mācību sasniegumu vērtējumu 10 ballu skalā veido šādi kritēriji:

6.1.1. iegūto zināšanu apjoms un kvalitāte;

6.1.2. apgūtās pamatprasmes mācību jomā un caurviju prasmes;

6.1.3. attīstītie ieradumi un attieksmes, kas apliecina vērtības un tikumus;

6.1.4. mācību sasniegumu attīstības dinamika.

6.2. Skolēna mācību sasniegumus mācību priekšmetā izsaka 10 ballu skalā (10 – izcili, 9 – teicami, 8 – ļoti labi, 7 – labi, 6 – gandrīz labi, 5 – viduvēji, 4 – gandrīz viduvēji, 3 – vāji, 2 – ļoti vāji, 1 – ļoti, ļoti vāji). Nosakot vērtējumu 10 ballu skalā, kritēriji tiek izvērtēti kopumā.

|  |  |
| --- | --- |
| 9 un 10 balles | ir apguvis zināšanas, izpratni un pamatprasmes mācību jomās, caurviju prasmes un spēj mācību saturu patstāvīgi izmantot jaunu zināšanu veidošanai un kompleksu problēmu risināšanai mainīgajās reālās dzīves situācijās;  prot risināt atbilstošas problēmas, pamatot un loģiski argumentēt domu, saskatīt un izskaidrot likumsakarības;  spēj atsevišķas zināšanas un prasmes sintezēt vienotā ainā, samērojot ar realitāti;  spēj patstāvīgi izteikt savu viedokli, definēt vērtējuma kritērijus, paredzēt sekas;  prot cienīt un novērtēt atšķirīgu viedokli, veicina sadarbību mācību problēmu risināšanā. |
| 6, 7 un 8 balles | spēj ar izpratni reproducēt mācību saturu (pilnā apjomā vai tuvu tam), saskata likumsakarības un problēmas, atšķir būtisko no mazsvarīgā;  prot izmantot zināšanas un prasmes, pēc parauga, analoģijas vai pazīstamā situācijā veic tipveida un kombinētus mācību uzdevumus; uzdoto veic apzinīgi, parāda spējas, kā arī attīstītas gribas īpašības;  mācību satura pamatjautājumos pauž personisko attieksmi vairāk konstatācijas nekā analīzes līmenī;  ir apguvis sadarbības un saziņas prasmi;  mācību sasniegumi attīstās veiksmīgi. |
| 4 un 5 balles | ir iepazinis norādīto mācību saturu, prot atšķirt būtisko no mazsvarīgā, zina un var definēt jēdzienus, galvenos likumus un likumsakarības, risina lielāko daļu tipveida uzdevumu bez kļūdām;  mācību saturu izklāsta pietiekami skaidri un saprotami;  mācībās izmanto tradicionālas izziņas metodes, izpildot pedagoga norādījumus;  var izteikt personisko attieksmi, izmantojot iegaumēto mācību saturu;  maz attīstītas sadarbības un saziņas prasmes;  mācību sasniegumi attīstās |
| 1, 2 un 3 balles | pazīst un spēj vienīgi uztvert mācību saturu, bet nespēj iegaumēt un reproducēt pietiekamu apgūstamā satura apjomu (vismaz 50 %), veic primitīvus uzdevumus tikai pēc parauga labi pazīstamā situācijā, bez kļūdām veic tikai daļu uzdevumu;  mācību saturu izklāsta, bet citiem nesaprotami, reti atšķir būtisko no mazsvarīgā;  personīgo attieksmi spēj paust epizodiski vai arī nav sava viedokļa;  nav attīstīta sadarbības prasme;  mācību sasniegumu attīstība ir nepietiekama. |

Skolēna mācību sasniegumu vērtējumu mācību priekšmetā 10 ballu skalā atbilstoši šiem noteikumiem, skolēnam plānotajiem sasniedzamajiem rezultātiem mācību jomā, kā arī mācību priekšmeta programmai konkrētā klasē detalizētāk nosaka mācību priekšmeta pedagogs.

**7. Izglītojamo mācību sasniegumu vērtēšanas plānošana un īstenošana**

7.1. Mācību procesā uzsvars uz formatīvo vērtēšanu.

7.2. 1.un 2.klasē skolēna mācību sniegums 1. semestrī, 2. semestrī un mācību gada noslēgumā summatīvi tiek izteikts apguves līmeņos STAP.

7.3. Mācību gada garumā formatīvā vērtēšana tiek izteikta apguves līmeņos STAP. Formatīvā vērtēšana neietekmē vērtējumu mācību gada beigās.

7.4. 4.,5.,7. un 8. klasē izmanto summatīvo vērtējumu ballēs

7.5. izmanto apzīmējumu n/v   ( nav vērtējuma) šādos gadījumos:

7.5.1. izglītojamais nenodod skolotājam darbu;

7.5.2. darbs izpildīts mazāk par 1%;

7.5.3.  nesalasāms rokraksts;

7.5.4. neatļautu palīglīdzekļu izmantošana;

7.6. apzīmējums “nv” neietekmē gala vērtējumu. Vērtējuma izlikšanā semestrī jāņem vērā vienlīdzības princips. Vienas klases ietvaros tiek ņemts vērā vienāds obligāti veicamo uzdevumu skaits. Ja kādā obligāti veicamajā uzdevumā ir nv, tad tas ir jāizpilda un tikai tad var izlikt semestra vērtējumu.

7.7.Izglītības iestāde 4.,5.,7.un 8.klasē izliek skolēniem vērtējumu mācību priekšmetos katra semestra noslēgumā (ja pedagoģiskās padomes sēde nelemj citādi) un gadā.

7.8. Formatīvo vērtēšanu veic pēc apguves līmeņiem STAP.

**III Noslēguma noteikumi**

8.1. Vērtēšanas kārtība stājas spēkā 2021./2022.m.g. 1. septembrī paralēli Vērtēšanas kārtībai (apstiprināta 17.04.2019 rīkojums Nr.1-11/12).

8.2. Grozījumus vērtēšanas kārtībā var izdarīt pēc:

8.2.1. Ministru kabineta noteikumiem saskaņā ar izmaiņām vērtēšanas sistēmā;

8.2.2.  skolas pedagoģiskās padomes priekšlikumiem.

8.3. Ierosinājumus grozījumiem var iesniegt visas izglītības procesā un tās rezultātos ieinteresētās personas: skolotāji, audzēkņi, vecāki. To var izdarīt individuāli, grupās un kolektīvi.

8.4. Ierosinājumi iesniedzami rakstveidā, motivējot visu izmaiņu nepieciešamību.

8.5. Grozījumus vērtēšanas kārtībā apstiprina skolas direktors un ar tiem tiek iepazīstināti skolotāji, skolēni un vecāki

8.6. Mācību snieguma vērtēšana ir objektīva. Vērtējumu var apstrīdēt mācīšanās posma noslēgumā, ja tas tieši ietekmē skolēna tiesības un intereses.

Mācību sasniegumu vērtēšanas kārtība izskatīta un akceptēta 26.08.2021. Rāmuļu pamatskolas pedagoģiskās padomes sēdē (protokols Nr. 5.)